CELEX: 
Language: sk
Date: 2020-11-10 00:00:00
Title: VYKONÁVACIE NARIADENIE KOMISIE (EÚ) …/... ktorým sa spresňujú podrobnosti a funkcie informačného a komunikačného systému, ktorý sa má používať na účely nariadenia Európskeho parlamentu a Rady (EÚ) 2019/515 o vzájomnom uznávaní tovaru, ktorý je v súlade s právnymi predpismi uvedený na trh v inom členskom štáte

VYKONÁVACIE NARIADENIE KOMISIE (EÚ) …/...
            
            
               z 10. 11. 2020
            
            
               ktorým sa spresňujú podrobnosti a funkcie informačného a komunikačného systému, ktorý sa má používať na účely nariadenia Európskeho parlamentu a Rady (EÚ) 2019/515 o vzájomnom uznávaní tovaru, ktorý je v súlade s právnymi predpismi uvedený na trh v inom členskom štáte
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/515 z 19. marca 2019 o vzájomnom uznávaní tovaru, ktorý je v súlade s právnymi predpismi uvedený na trh v inom členskom štáte a o zrušení nariadenia (ES) č. 764/2008
                  1
               , a najmä na jeho článok 11 ods. 2, 
            
            
               keďže:
            
            
               (1)Podľa článku 11 ods. 1 nariadenia (EÚ) 2019/515 sa má informačný a komunikačný systém stanovený v článku 23 nariadenia Európskeho parlamentu a Rady (ES) č. 765/2008
                  2
               , ktorý je známy ako Informačný a komunikačný systém pre dohľad nad trhom (ďalej len „systém ICSMS“), používať na účely oznamovania istých skutočností podľa nariadenia (EÚ) 2019/515. Článok 23 nariadenia (ES) č. 765/2008 sa má s účinnosťou od 16. júla 2021 nahradiť článkom 34 nariadenia Európskeho parlamentu a Rady (EÚ) 2019/1020
                  3
               .
            
            
               (2)Z nariadenia (EÚ) 2019/515 vyplýva, že systém ICSMS majú okrem iného využívať príslušné orgány a kontaktné miesta pre výrobky. Členské štáty by preto mali vložiť totožnosť týchto príslušných orgánov a kontaktných miest pre výrobky do systému ICSMS.
            
            
               (3)Aby sa zabezpečilo, že informácie, ktoré Komisia potrebuje na hodnotenie a podávanie správ podľa článku 14 nariadenia (EÚ) 2019/515, sa budú dať jednoducho vyhľadať a ďalej spracúvať v systéme ICSMS, príslušné orgány by okrem toho, že do systému nahrajú správne rozhodnutie alebo dočasné pozastavenie, mali byť povinné poskytnúť určité informácie o týchto rozhodnutiach v štruktúrovanej podobe. 
            
            
               (4)Na zabezpečenie presnosti a aktuálnosti údajov obsiahnutých v ICSMS by mali príslušné orgány zadávať do systému ICSMS akúkoľvek zmenu správneho rozhodnutia oznámeného v súlade s článkom 5 ods. 9 nariadenia (EÚ) 2019/515 alebo zmenu dočasného pozastavenia v súlade s článkom 6 ods. 2 nariadenia (EÚ) 2019/515. 
            
            
               (5)Aby sa zabezpečilo, že osobné údaje uvedené v oznámeniach vložených do systému ICSMS a osobné údaje týkajúce sa fyzických osôb, ktoré boli určené ako používatelia systému ICSMS, sa vymažú ihneď, ako prestanú byť nevyhnutné na účely, na ktoré boli do systému vložené, mali by sa stanoviť ustanovenia týkajúce sa obdobia uchovávania takýchto údajov.
            
            
               (6)V súlade s článkom 42 ods. 1 nariadenia (EÚ) 2018/1725 sa uskutočnila konzultácia s európskym dozorným úradníkom pre ochranu údajov, ktorý 6. júna 2020 vydal stanovisko.
            
            
               (7)Opatrenia stanovené v tomto nariadení sú v súlade so stanoviskom výboru zriadeného podľa článku 15 ods. 1 nariadenia (EÚ) 2019/515, 
            
            
               PRIJALA TOTO NARIADENIE:
            
            
               Článok 1 
               Obsah Informačného a komunikačného systému pre dohľad nad trhom (ďalej len „systém ICSMS“)
            
            
               Na účely nariadenia (EÚ) 2019/515 sa systém ICSMS vzťahuje na:
            
            
               a)oznamovanie správnych rozhodnutí Komisii a ostatným členským štátom, ako sa uvádza v článku 5 ods. 9 nariadenia (EÚ) 2019/515;
            
         
         
            
               b)oznamovanie dočasných pozastavení Komisii a ostatným členským štátom, ako sa uvádza v článku 6 ods. 2 nariadenia (EÚ) 2019/515;
            
            
               c)oznamovanie stanovísk Komisie všetkým členským štátom, ako sa uvádza v článku 8 ods. 6 nariadenia (EÚ) 2019/515;
            
            
               d)výmenu informácií medzi príslušnými orgánmi a kontaktnými miestami pre výrobky rôznych členských štátov, ako sa uvádza v článku 5 ods. 7, článku 10 ods. 1 písm. a) a článku 10 ods. 3 nariadenia (EÚ) 2019/515.
            
            
               Článok 2 
               Prístup do systému ICSMS
            
            
               Členské štáty identifikujú príslušné orgány a kontaktné miesta pre výrobky, ktoré majú v súlade s nariadením (EÚ) 2019/515 prístup do systému ICSMS, a vložia ich totožnosť do tohto systému.
            
            
               Článok 3 
               Oznamovanie správnych rozhodnutí o obmedzení alebo zamietnutí prístupu na trh
            
            
               Pri oznamovaní správneho rozhodnutia podľa článku 5 ods. 9 nariadenia (EÚ) 2019/515 príslušný orgán okrem toho, že do systému nahrá elektronickú kópiu správneho rozhodnutia, vkladá do systému ICSMS tieto informácie:
            
            
               a)vnútroštátne technické pravidlo, na základe ktorého bolo vykonané posúdenie; 
            
            
               b)názov členského štátu, o ktorom hospodársky subjekt tvrdí, že v ňom tovar uvádza na trh v súlade s právnymi predpismi;
            
            
               c)príslušné legitímne dôvody verejného záujmu, na ktoré sa vzťahuje vnútroštátne technické pravidlo.
            
            
               Príslušný orgán vkladá do systému ICSMS informácie o akomkoľvek zrušení alebo odvolaní správneho rozhodnutia oznámeného podľa článku 5 ods. 9 nariadenia (EÚ) 2019/515. 
            
            
               Článok 4 
               Oznamovanie dočasných pozastavení
            
            
               Pri oznamovaní dočasného pozastavenia podľa článku 6 ods. 2 nariadenia (EÚ) 2019/515 príslušný orgán okrem toho, že do systému nahrá elektronickú kópiu dočasného pozastavenia, vkladá do systému ICSMS tieto informácie: 
            
            
               a)vnútroštátne technické pravidlo, na základe ktorého sa vykoná posúdenie; 
            
            
               b)názov členského štátu, o ktorom hospodársky subjekt tvrdí, že v ňom tovar uvádza na trh v súlade s právnymi predpismi; 
            
            
               c)legitímne dôvody verejného záujmu na dočasné pozastavenie prístupu na trh podľa článku 6 ods. 1 nariadenia (EÚ) 2019/515. 
            
            
               Príslušný orgán vkladá do systému ICSMS informácie o akomkoľvek zrušení dočasného pozastavenia oznámeného podľa článku 6 ods. 2 nariadenia (EÚ) 2019/515.
            
            
               Článok 5 
               Obdobie uchovávania osobných údajov uvedených v oznámeniach vložených do systému ICSMS 
            
            
               Osobné údaje uvedené v oznámeniach vložených do systému ICSMS, ktoré sa uchovávajú vo forme, ktorá umožňuje identifikáciu dotknutých osôb, sa zo systému ICSMS automaticky vymažú po piatich rokoch:
            
            
               a)od oznámenia dočasného pozastavenia podľa článku 6 ods. 2 nariadenia (EÚ) 2019/515; alebo 
            
         
         
            
               b)od oznámenia správneho rozhodnutia podľa článku 5 ods. 9 nariadenia (EÚ) 2019/515, ak uvedené správne rozhodnutie nebolo predložené sieti SOLVIT; alebo 
            
            
               c)od poslednej výmeny informácií podľa článku 5 ods. 7, článku 10 ods. 1 písm. a) a článku 10 ods. 3 nariadenia (EÚ) 2019/515; alebo
            
            
               d)od vyriešenia prípadu predloženého sieti SOLVIT.
            
            
               Vymazanie osobných údajov podľa prvého odseku zabezpečuje Komisia technickými prostriedkami.
            
            
               Článok 6 
               Obdobie uchovávania osobných údajov používateľov systému ICSMS
            
            
               Osobné údaje týkajúce sa fyzickej osoby, ktorú príslušný orgán alebo kontaktné miesto pre výrobky určilo ako používateľa systému ICSMS, sa vymažú najneskôr jeden mesiac po tom, ako Komisia dostane informáciu, že daná fyzická osoba už nie je používateľom systému ICSMS. 
            
            
               Vymazanie osobných údajov podľa prvého odseku zabezpečuje Komisia technickými prostriedkami.
            
            
               Článok 7 
               Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 10. 11. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 91, 29.3.2019, s. 1. 
               
               
                  
                     (2)
                  
                        Nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008, s. 30).
               
               
                  
                     (3)
                  
                        Nariadenie Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011 (Ú. v. EÚ L 169, 25.6.2019, s. 1).